ยอดจองรถ EV มอเตอร์โชว์ 2023 โตกระฉูด 300% เฉียดหมื่นคัน
ยอดจองรถ EV มอเตอร์โชว์ 2023 โตกระฉูด 300% เฉียดหมื่นคัน โบรกชู SAT-SJWD-NYT รับอานิสงส์เต็ม
ยอดจองรถ EV มอเตอร์โชว์ 2023 โตกระฉูด 300% เฉียดหมื่นคัน โบรกชู SAT-SJWD-NYT รับอานิสงส์เต็ม
4 เม.ย. 2566

บล.ดาโอ ระบุในบทวิเคราะห์วันนี้(4 เม.ย.66) ว่า กลุ่มยานยนต์(Automotive) งาน Bangkok International Motor Show2023 ครั้งที่ 44 ซึ่งจัดขึ้นระหว่างวันที่ 20 มี.ค.-2เม.ย.23 มียอดจองรถยนต์ภายในงานรวมทั้งสิ้น 42,885 คัน โต 34% เทียบช่วงเดียวกันของปีก่อน จากงานปีก่อน โดยแบ่งเป็นรถสันดาปปกติ 33,651 คัน เพิ่มขึ้นราว เพิ่มขึ้น 15% เทียบช่วงเดียวกันของปีก่อน (คิดเป็นสัดส่วน 78.5%) และรถ EV 9,234 คัน เพิ่มขึ้นราว 300% เทียบช่วงเดียวกันของปีก่อน (คิดเป็นสัดส่วน 21.5%)
โดยอันดับ 1 และ 2 ยังคงเดิม ได้แก่ Toyota จำนวน 6,042 คัน เพิ่มขึ้น18% เทียบช่วงเดียวกันของปีก่อน และ Honda จำนวน4,304 คัน เพิ่มขึ้น43% เทียบช่วงเดียวกันของปีก่อน ขณะที่ยอดจองรถยนต์ที่เพิ่มขึ้นส่วนใหญ่ยังมาจากรถ EV ที่ได้ผลบวกจากมาตรการกระตุ้นการซื้อรถ EV ของภาครัฐ
ทั้งนี้ส่วนใหญ่มาจากค่ายจีน ได้แก่ MG (อันดับ 3จำนวน 3,929 คัน เพิ่มขึ้น 69% เทียบช่วงเดียวกันของปีก่อน),GWM (อันดับ 5 จำนวน 3,117 คัน เพิ่มขึ้น105% เทียบช่วงเดียวกันของปีก่อน), BYD (อันดับ 9 จำนวน2,737 คัน เข้าร่วม Motor Show ครั้งแรก) และ NETA (อันดับ 12 จำนวน1,300 คัน เข้าร่วม Motor Show ครั้งแรก)
โดยมองเป็นบวก จากยอดจองรถยนต์งาน Motor Show 2023 ที่ทำได้ดี จากกำลังซื้อที่ฟื้นตัว และสถานการณ์ผลิตที่กลับเข้าสู่ภาวะปกติ หลังสถานการณ์การขาดแคลนชิ้นส่วนในการผลิตมีทิศ ทางที่ดีขึ้น รวมถึงรถ EV ที่มียอดจองคึกคักตามความนิยมที่เพิ่มขึ้น และได้มาตรการสนับสนุนจากภาครัฐในหลายด้าน ส่งผลให้มีราคาจำหน่ายที่ผู้บริโภคสามารถเข้าถึงได้ง่ายมากยิ่งขึ้น ซึ่งประเมินยอดจดทะเบียนรถยนต์นั่ง EV ใหม่ในปี 66 จะเติบโตก้าวกระโดดจากปี 65 ที่ 9,583 คัน เป็นประมาณ 80,000-100,000 คัน
ส่วนยอดผลิตรถยนต์ในปี 65 ยังประเมินที่ 1.95 ล้านคัน เพิ่มขึ้น 4% เทียบช่วงเดียวกันของปีก่อน กลุ่ม Automotive ยังให้น้ำหนักการลงทุนเป็น “Neutral” โดยราคาหุ้นกลุ่ม Automotive ปรับตัวลง แต่ยัง outperform SET เพิ่มขึ้น 2% ใน 3 เดือน จากยอดผลิตรถยนต์ที่เติบโต
สำหรับ SAT ยังแนะนำ “ซื้อ” ราคาเป้าหมาย 24.50 บาท อิง 2023E PER ที่ 10เท่า (5-yr average PER) โดยประเมินกำไรปกติปี 66 ที่ 1.04 พันล้านบาท เพิ่มขึ้น11% เทียบช่วงเดียวกันของปีก่อน จากยอดผลิตรถยนต์ที่ดีขึ้น, ได้รับคำสั่งซื้อใหม่เพิ่ม และต้นทุนวัตถุดิบเหล็กที่ลดลง
นอกจากนั้น จากยอดจองรถ EV ที่เพิ่มขึ้นมาก มองเป็นบวกต่อ SJWD (ซื้อ/เป้า 23.00 บาท) ที่ได้รับงานบริการโลจิสติกส์รถ EV ทุกค่ายรถยนต์ของจีน และ NYT (เป้า Bloomberg consensus เฉลี่ย 4.46 บาท) ที่ทำธุรกิจท่าเรือส่งออกและนำเข้ารถยนต์
โดยประเมินรถ EV ในปี  66 จะมีการนำเข้ารถ EV เพิ่มขึ้นเฉลี่ยเป็น 5-7 พันคันต่อเดือน (จากปี 65 เฉลี่ยไม่ถึง 1 พันคันต่อเดือน) ขณะที่การส่งออกรถยนต์ปรับตัวดีขึ้นเช่นกันเป็นเฉลี่ยเดือนละ 8.5-9 หมื่นคัน (เพิ่มขึ้น1%-3% เทียบช่วงเดียวกันของปีก่อน)